POVZETEK DIGDAKTIKA

DIGITALNA TEHNOLOGIJA V POUK MATEMATIKE

Irena Mrak Merhar, Klavdija Hribernik

Medpredmetno povezovanje je tisto, ki dijakom daje možnost razmišljanja širše, izven okvirjev. Informatika v večini srednjih šol ni obvezen predmet, se pa da njegove sestavne dele vkomponirati v ostale predmete in tako poskrbeti, da dijak širi svoje znanje in računalniško mišljenje, s tem pa napreduje tudi v osnovnem znanju prvotnega predmeta. Vpeljava digitalne tehnologije je ena taka možnost. Čeprav je v začetku nekaj dela s pripravo, osmišljanjem in zagotavljanjem fizičnih pogojev, je znanje, ki ga dijaki pri tem dosežejo bolj trajnostno in bolj trdno. Hkrati se laže zagotavlja individualen pristop k delu in s tem večji napredek dijakov, ki izstopajo po znanju.

V projektu MINUT – Digitalna tehnologija v pouk matematike, sva želeli dijakom snov matematike približati skozi digitalno tehnologijo, ob kateri so predvsem razvijali algoritmično razmišljanje. Snov geometrije v ravnini sva iz fizičnega (ročne konstrukcije) najprej prenesli v geogebro (analitično in algoritmično razmišljanje), nato pa v programiranje z delčki (algoritmično razmišljanje).

Želeli sva, da bo ura, obogatena z uporabo digitalne tehnologije dijakom pomagala, da bodo znali sami preverjati svoje znanje (in ne bodo zgolj čakali, da jim profesor servira rešitev), da bodo digitalno tehnologijo razumeli kot pripomoček, ki jim pomaga, ne pa namesto njih razmišlja, da lahko dijaki z uporabo digitalne tehnologije nadgradijo znanje, raziskujejo probleme in rešujejo kompleksnejše postopke ter imajo boljšo predstavo o tekoči snovi.